《挽石似之郎中》
宋代·喻良能

几作儒林冠，亲承帝渥隆。
双旌大江左，一节古吴中。
列宿英声在，浮云旧事空。
无从挂吾剑，老泪湿西风。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。